b'\n_START_ARTICLE_\nCerkev Matere Usmiljenja, Maribor\n_START_PARAGRAPH_\nCerkev Matere Usmiljenja ali tudi Kapucinska cerkev v Mariboru, je nekdanja samostanska cerkev, ki je stala na mestu dana\xc5\xa1nje fran\xc4\x8di\xc5\xa1kanske bazilike Matere Usmiljenja._NEWLINE_Vhod je imela iz zahodne - mestne strani. V cerkvi je visela slika grofa Jakoba Khisla, mariborskega gospoda in ustanovitelja kapucinskega samostana med letoma 1613 in 1617, ki je umrl leta 1637. Cerkev so konec 19. stoletja podrli in na njenem mestu zgradili dana\xc5\xa1njo fran\xc4\x8di\xc5\xa1kansko cerkev. Na mestu dana\xc5\xa1njega kapucinskega samostana so leta 1834 zgradili konvent redemptoritov, ki ga je s treh strani obdajal \xc4\x8dudovit vrt. V sredini notranjega dvori\xc5\xa1\xc4\x8da se je nahajal globok vodnjak. Zid okoli vrta je bil vzidan nagrobni kamen Mariana iz Dravograda in patra Izidorja iz Celovca, ki sta 3. septembra 1680 umrla za kugo. Nasproti samostana so leta 1833 pod polkovnikom Neugembauerjem uredili promenado, ki so jo obdajali temni jesni. Ob promenadi so bile postavljene klopi za sprehajalce. Urejen je bil tako imenovani glasbeni prostor, kjer je igrala garnizonska kapela 47. mariborskega pe\xc5\xa1polka. Nasproti Tapeinerjeve pivovarne (danes stavba Modne hi\xc5\xa1e) se je nahajalo lepo poslopje iz leta 1832 z elegantno dvorano, v katerem je bil med letoma 1844 in 1846 glavni \xc5\xbeelezni\xc5\xa1ki urad. Poleg hi\xc5\xa1e je bil pivni\xc5\xa1ki vrt, ki je bil \xc5\xa1e posebej poleti priljubljeno zbirali\xc5\xa1\xc4\x8de Maribor\xc4\x8danov. Na vrtu so leta 1841 zgradili lep salon, ki ga je s freskami poslikal slikar Reiter. Voja\xc5\xa1ka bolni\xc5\xa1nica je bila zaradi svoje lege v \xc4\x8dudovitem vrtu ena najprijaznej\xc5\xa1ih stavb v predmestju. Dvonadstropna stavba je bila neko\xc4\x8d last cistercijanskega samostana v Vetrinju. V nekdanji hi\xc5\xa1ni kapeli je bila lekarna, v prvem nadstropju so bile v obeh krilih bolni\xc5\xa1ke sobe. V pritli\xc4\x8dju je bil prostor za stra\xc5\xbeo in za de\xc5\xbeurnega stra\xc5\xbenika.'